b'\n_START_ARTICLE_\nMozu kofungun\n_START_SECTION_\nPovijest i odlike\n_START_PARAGRAPH_\nKofunsko razdoblje (od oko 250. do 538. godine), koje se nastavlja na razdoblje Yayoi, predstavlja najstariji dio pisane povijesti Japana, prije nego \xc5\xa1to je japansko dru\xc5\xa1tvo postalo etablirana centralizirana dr\xc5\xbeava pod utjecajem kineske kulture. Ime je dobilo upravo po kofunima, megalitskim tumulima koji su bili karakteristi\xc4\x8dni za to razdoblje. U tom razdoblju na ve\xc4\x87em dijelom zapadnog Honsh\xc5\xaba i sjeverne polovice Ky\xc5\xabsh\xc5\xaba izgra\xc4\x91eno je oko 20.000 kofuna (od oko 160.000 kofuna u Japanu i okolici). _NEWLINE_Kofuni skupine Mozu predstavljaju razdoblje \xe2\x80\x9esrednje kofunsko razdoblje\xe2\x80\x9d (kraj 4. do kraja 5. stolje\xc4\x87a) koje se smatra vrhuncem kofunskog razdoblja. Kofuni su u mnogim oblicima i dimenzijama s razli\xc4\x8ditim uzorcima. Neki su jednostavnog kru\xc5\xbenog ili kvadratnog oblika (empun i h\xc5\x8dfun), a ve\xc4\x87i su u obliku klju\xc4\x8danice (zemp\xc5\x8d k\xc5\x8denfun); oni predstavljaju najvi\xc5\xa1u klasu kofuna i gra\xc4\x91eni su pomno i rasko\xc5\xa1no. Tri glavne odlike ovih kofuna su njihova ogromna veli\xc4\x8dina i okru\xc5\xbeenost s nekoliko jarkova i mnogim sekundarnim kofunima._NEWLINE_Najistaknutiji u ovoj grupi kofuna su carski mauzoleji careva Nintokua i Richua. Grobnica cara Nintokua (Nintoku-tenn\xc5\x8d-ry\xc5\x8d Kofun) ili Daisenryo Kofun (\xe5\xa4\xa7\xe4\xbb\x99 \xe9\x99\xb5 \xe5\x8f\xa4\xe5\xa2\xb3; na slici desno) je najve\xc4\x87i kofun u Japanu, izgra\xc4\x91en tijekom razdoblja od 20 godina sredinom 5. stolje\xc4\x87a. Kofun je oblika klju\xc4\x8danice duge 486 m, 305 m \xc5\xa1iroke u osnovici tlocrta, te promjera 245 m i oboda od 2,8 km. Iako se to ne mo\xc5\xbee to\xc4\x8dno potvrditi, op\xc4\x87e je prihva\xc4\x87eno da je grobnica sagra\xc4\x91ena za pokojnog cara Nintokua._NEWLINE_Grobnica cara Rich\xc5\xaba (Rich\xc5\xab-tenn\xc5\x8d-ry\xc5\x8d Kofun) ili Kamiishizu Misanzai kofun ima tumul duljine 360 m, \xc5\xa1to ga \xc4\x8dini tre\xc4\x87im po veli\xc4\x8dini u Japanu._NEWLINE_Ove pogrebne gromile zajedno s ostacima pokojnika, sadr\xc5\xbeavaju i predmete od \xc5\xbeeljeza, oru\xc5\xbeje, uklju\xc4\x8duju\xc4\x87i srtrijelice, ma\xc4\x8deve, vrhove motika i lopata i mnoge druge sli\xc4\x8dne predmete. U grobnicama se nalaze i starine izra\xc4\x91ene od pozla\xc4\x87ene bronce, kao \xc5\xa1to su konjske uzde i kop\xc4\x8de._NEWLINE_Danas je prilaz grobnicama zabranjen i \xc5\xa1titi ih \xe2\x80\x9eCarska agencija za unutarnje poslove\xe2\x80\x9d u centru grada Sakaija. Ona odr\xc5\xbeava jarke koji pru\xc5\xbeaju uto\xc4\x8di\xc5\xa1te ribama i vodenim pticama, a sami tumuli su u potpunosti obrasli vegetacijom. Vidikovac iz drugog (srednjeg) jarka dostupan je na ju\xc5\xbenoj strani mjesta, a udaljen je oko 500 m od autobusne postaje Mozu na liniji Hanwa i nalazi se izravno preko puta Gradskog muzeja Sakaija. Ovaj muzej posjetiteljima pru\xc5\xbea vi\xc5\xa1e informacija o kofunima i njihovoj povijesti.'